IN627A 2016/27-0. SOLICITUDE DE NEDGIA GALICIA, S. A. DE AUTORIZACIÓN DO PROXECTO DE EXECUCIÓN DA INFRAESTRUTURA GASISTA PARA A DISTRIBUCIÓN DE GAS NATURAL CANALIZADO EN TOMIÑO
XUNTA DE GALICIA — CONSELLERÍA DE ECONOMÍA, EMPREGO E INDUSTRIA — Dirección Xeral de Enerxía e Minas (Outros documentos, notificacións e informacións públicas, 04/07/2018)

A respecto da autorización administrativa para a distribución de gas natural canalizado no núcleo de poboación de Tomiño (Pontevedra), e ante as solicitudes presentadas en concorrencia por dúas empresas (Gas Galicia SDG SA e Primagás Energía Distribución SA), a Dirección Xeral de Enerxía e Minas resolveu, con data 18/07/2016, o trámite de competencia a favor de Gas Galicia SDG SA (actualmente, Nedgia Galicia SA), o que implica continuar coa tramitación do procedemento de autorización administrativa unicamente con esta empresa. Polo tanto, e para os efectos previstos no artigo 73 da Lei 34/1998, do 7 de outubro, do sector de hidrocarburos, no artigo 78 do Real decreto 1434/2002, do 27 de decembro, polo que se regulan as actividades de transporte, distribución, comercialización, subministración e procedementos de autorización de instalacións de gas natural, e no artigo 1 do Decreto 62/2010, do 15 de abril, polo que se regula o trámite de competencia e os criterios de valoración no suposto de concorrencia de dúas ou máis solicitudes de autorización administrativa de instalacións de transporte secundario e distribución de gas natural e redes de distribución de gases licuados do petróleo (GLP), sométese a información pública o seguinte proxecto de autorización administrativa. PETICIONARIO: Nedgia Galicia SA, con CIF nº A15383284 e con enderezo para os efectos de notificación na rúa Lisboa, s/n, Edificio Área Central, local 31-HIJ, 15707–Santiago de Compostela (A Coruña). O 08/11/2016 a Dirección Xeral de Enerxía e Minas ditou resolución pola que se someteu a información pública a solicitude de autorización administrativa e aprobación do proxecto de execución da infraestrutura gasista para a distribución de gas natural canalizado no núcleo de poboación de Tomiño (Pontevedra), promovido pola empresa Gas Galicia SDG SA (expediente: IN627A 2016/27-0). O 15/11/2016 deuse traslado das separatas técnicas aos organismos con bens e dereitos afectados por esta infraestrutura gasista. Dentro deste trámite, o 24/11/2016 o Concello de Tomiño informou desfavorablemente a instalación da Planta de GNL na parcela proxectada. En consecuencia, paralizáronse as publicacións asociadas ao trámite de información pública (Diario Oficial de Galicia e xornais La Voz de Galicia e Faro de Vigo), aínda que xa se tiña feito a publicación no Boletín Oficial da Provincia e a exposición no taboleiro de anuncios do Concello de Tomiño. O 03/05/2018 a sociedade Nedgia Galicia SA presentou un novo proxecto, no que a parcela elixida para a instalación da Planta de GNL foi consensuada co Concello de Tomiño. OBXECTO DA PETICIÓN: Autorización administrativa e aprobación do proxecto de execución que leva por título “Proxecto modificado de autorización de execución de instalacións para Planta de gas natural licuado (GNL) e rede de distribución en MOP 4 bar para subministración a Tomiño (Pontevedra)”. Segundo consta neste proxecto, a subministración de gas natural realizarase dende a Planta de GNL que se situará na parcela de referencia catastral 36054A06900783 (Polígono 69, Parcela 783, lugar da Rocha–Tomiño), e que disporá das seguintes características xerais: Capacidade de almacenamento de GNL de 19,9 m3 (cun depósito horizontal); Capacidade de regasificación de 242 Nm3/h; e Presión de subministración de gas natural de 4 bar. A rede de distribución proxectada, que se circunscribe ao núcleo urbano de Tomiño, realizarase no rango de presión MOP = 4 bar, en tubaxe de polietileno PE-100 SDR 17,6 / SDR 17, e estará constituída por unha rede principal que partirá da citada Planta de GNL (en diámetro de 160 mm) e unha rede secundaria que partirá da rede principal e ramificarase polas distintas rúas do núcleo urbano (en diámetros de 63 e 110 mm). A lonxitude total da rede de distribución será de 5.858 m. TERMO MUNICIPAL: A solicitude afecta ao termo municipal de Tomiño, na provincia de Pontevedra. ORZAMENTO: Trescentos setenta e catro mil cincuenta e tres euros con oitenta e oito céntimos (374.053,88 €). O que se fai público para coñecemento xeral e para que todas aquelas persoas, naturais ou xurídicas, que se consideren prexudicadas nos seus dereitos, poidan presentar as súas alegacións no prazo de 20 días a partir da data de publicación desta resolución, podendo examinar o correspondente proxecto na Dirección Xeral de Enerxía e Minas, Edificio Administrativo San Caetano, bloque 5, 4º andar, 15781–Santiago de Compostela, así como na Xefatura Territorial de Pontevedra da Consellería de Economía, Emprego e Industria, R/ Fernández Ladreda, 43, 5º–36071 Pontevedra. Santiago de Compostela, 1 de xuño de 2018.—O director xeral de Enerxía e Minas, Ángel Bernardo Tahoces.